ഇതര സംസ്ഥാനങ്ങളില്നിന്നുള്ള മുട്ടയുടെ വരവ് താറാവ് കര്ഷകര് പ്രതിസന്ധിയില് ഹരിപ്പാട്: ഇതര സംസ്ഥാനങ്ങളില്നിന്നും കേരളത്തിലേക്കുള്ള താറാവ് മുട്ടയുടെ വരവ് വര്ധിച്ചതോടെ സംസ്ഥാനത്തെ പ്രധാന താറാവ് വളര്ത്തല് മേഖലയായ അപ്പര്കുട്ടനാട്ടിലെ കര്ഷകര് കടുത്ത പ്രതിസന്ധിയില്. പ്രധാനമായും തമിഴ്നാട്, കര്ണാടകം സംസ്ഥാനങ്ങളില് നിന്നാണ് മുട്ടകള് വരുന്നത്. ഇപ്പോഴത്തെ സ്ഥിതി സാധാരണ ജനങ്ങള്ക്ക് ആശ്വാസമാണെങ്കിലും ഈ തൊഴിലിനെ ആശ്രയിച്ചുകഴിയുന്ന കര്ഷകര് വന് കടക്കെണിയിലേക്കാണ് നീങ്ങുന്നത്. ബാങ്കുകളെ കൂടാതെ സ്വകാര്യ ധനകാര്യ സ്ഥാപനങ്ങളില്നിന്നും വ്യക്തികളില് നിന്നും പലിശയ്ക്ക് പണം കടം വാങ്ങിയുമാണ് പലരും തൊഴില് ചെയ്യുന്നത്. പാരമ്ബര്യമായി താറാവ് കൃഷി നടത്തുന്ന പലരും ദുരിതത്തിലാണെങ്കിലും ഇനി മറ്റൊരു തൊഴിലിലേക്ക് പോകാനുള്ള ബുദ്ധിമുട്ട് മൂലം താറാവ് വളര്ത്തല് തുടരുകയാണ്. അപ്പര്കുട്ടനാട്ടില് മാത്രം ഏതാണ്ട് എണ്പതിനായിരത്തോളം താറാവുകള് വിവിധ കര്ഷകരുടെ ഉടമസ്ഥതയിലായുണ്ട്. ശരാശരി അറുപതിനായിരം മുട്ടകളോളം ഇവയില് നിന്നും ലഭിക്കും. കോവിഡ് പ്രതിസന്ധിയിലും പിടിച്ചു നില്ക്കാനായത് മുട്ടയ്ക്ക് 10 രൂപ വരെ വില ലഭിച്ചതിനാലാണ്. എന്നാലിപ്പോള് പരമാവധി ലഭിക്കുന്നത് ആറു രൂപയാണ്. തീറ്റവില ക്രമാതീതമായി വര്ധിച്ചതിനാല് ഒരു മുട്ടയ്ക്ക് എട്ടു രൂപയ്ക്ക് മുകളില് ലഭിച്ചാല് മാത്രമേ തൊഴിലുമായി മുന്നോട്ടു പോകാന് സാധിക്കൂവെന്ന് ഐക്യ താറാവ് കര്ഷകസംഘം ജനറല് സെക്രട്ടറി കെ.ശാമുവേല് പറഞ്ഞു. ഇതര സംസ്ഥാനങ്ങളില് നിന്നുള്ള ചെറിയ താറാവ് മുട്ട അഞ്ചു രൂപയ്ക്ക് വിറ്റഴിക്കുന്നുണ്ട്. വഴിയോര വില്പന കേന്ദ്രങ്ങളിലേറെയും വില്ക്കുന്നത് ഇതര സംസ്ഥാനങ്ങളില് നിന്നുമെത്തുന്ന മുട്ടയാണ്. എന്നാല് നാടന് മുട്ട എന്ന പേരിലാണ് ഇവ വിറ്റഴിക്കുന്നത്. ഈ മുട്ടകളില് പകുതിയും മോശമാണെന്ന് ഉപഭോക്താക്കള് ചൂണ്ടിക്കാണിക്കുന്നു. തമിഴ്നാട്ടില് താറാവ് മുട്ടയുടെ ഉല്പാദനം കൂടിയതാണ് കേരളത്തിലേക്ക് കൂടുതലായി മുട്ടകളെത്താന് കാരണം. കോവിഡ് പ്രതിസന്ധി കാര്യമായി വില്പനയെ ബാധിച്ചതിനി ടെയാണ് ഇതര സംസ്ഥാനത്തുനിന്നുള്ള മുട്ടയുടെ വരവ് കൂടിയത്. തട്ടുകടകള് ഭൂരിഭാഗവും അടഞ്ഞുകിടക്കുന്നതും ഹോട്ടലുകളിലെ പ്രവര്ത്തന നിയന്ത്രണവും തിരിച്ചടിയായിട്ടുണ്ട്. ലോക്ക്ഡൗണിനെ തുടര്ന്ന് സംസ്ഥാനത്ത് കോഴി, താറാവ് വളര്ത്തല് വ്യാപകമായതും കൂടുതല് മുട്ടകള് വിപണിയിലെത്താന് കാരണമായി. സ്കൂളുകളും കോളജുകളും തുറക്കാത്തതും കച്ചവടത്തെ ബാധിച്ചു. എഴിയ്ക്കകത്ത് ജങ്ഷനില് പ്രവര്ത്തിക്കുന്ന മൊത്ത വില്പനശാലയില് മാത്രം പ്രതിദിനം 3,000 മുതല് 5,000 വരെ താറാവ് മുട്ടയാണ് വിറ്റിരുന്നത്. ഇപ്പോള് വില്പന രണ്ടായിരത്തില് താഴെ മാത്രമാണ്.